Page:Ludus Coventriae (1841).djvu/393

 He spak with us with good entent, That Cryst xuld leve he tolde tylle us, And previd it be Scripture verament; Trust me trewe, it is ryght thus!

Lucas. ȝa, and whan he had longe spokyn us tylle, He wold ffrom us a gon his way; With strenght and myght we keptyn hym stylle, And bred we tokyn hym to etyn in fay. He brak the loff, as evyn on tway, As ony sharpe knyff xuld kytt breed; Therby we knew the trewthe that day That Cryst dede leve and was not deed.

Petrus. Now trewly, serys, I have grett woundyr Of these grete merveylis that ȝe us telle; In brekynge of bred fful evyn asoundyr, Oure mayster ȝe knew and Lord ryght welle. ȝe sey Cryst levith that Jewys dyd qwelle, Tylle us glad tydynges, this is serteyn, And that oure mayster with ȝow so longe dede dwelle, It dothe wel preve that he levith ageyn.

A! brother Thomas, we may be ryght glad Of these gode novelle that we now have; The grace of oure lorde God is over us alle sprad, Oure Lord is resyn his servauntys to save. Thomas. Be in pes, Petyr, thou gynnyst to rave, Thy wurdys be wantowne and ryght unwyse; How xulde a deed man, that deed lay in grave, With qwyk fflesche and blood to lyve ageyn ryse?

Petrus. ȝis, Thomas, dowte the not, oure mayster is on lyve! Record of Mawdelyn and of here systeres too,